# Integrált Nappali Szociális Intézmény

# Eseti felelősségi rend

Az Integrált Nappali Szociális Intézmény döntéshozatalra jogosult képviselője a közbeszerzésekről szóló 2015. évi CXLIII. törvény (a továbbiakban: Kbt.) 27. § (1) bekezdésének megfelelően a közbeszerzési eljárás előkészítésének, lefolytatásának rendjéről és elbírálásával kapcsolatos tevékenység részletes szabályairól és az abban eljáró személyekről az alábbi szabályzatot/eseti felelősségi rendet alkotja:

# 1. Az eseti felelősségi rend hatálya

1. Jelen eseti felelősségi rend rendelkezéseit kell alkalmazni az Integrált Nappali Szociális Intézmény (a továbbiakban: Ajánlatkérő, illetve Intézmény), mint Ajánlatkérő által lefolytatandó, a „Jelzőrendszeres házi segítségnyújtás műszaki, technikai hátterének működtetése” tárgyú közbeszerzési eljárásában.
2. Az eseti felelősségi rend személyi hatálya kiterjed az Integrált Nappali Szociális Intézmény dolgozóira, az Intézmény nevében eljáró személyekre, és mindazokra, akik a közbeszerzési eljárás előkészítésében, lebonyolításában részt vesznek.

# 2. Résztvevők a közbeszerzési eljárásban

1. A lefolytatásra kerülő közbeszerzési eljárásban Ajánlatkérő: az Integrált Nappali Szociális Intézmény, képviseli a Intézményvezető. Az Intézményvezető akadályoztatása, összeférhetetlensége, érintettsége esetén az Ajánlatkérőt az Intézményvezető által meghatalmazott személy képviseli.
2. Az Integrált Nappali Szociális Intézmény közbeszerzési eljárásában az Intézményvezető feladat- és hatáskörébe tartozik:
   1. meghozza az eljárást megindító és az eljárást lezáró döntést,
   2. gondoskodik az ajánlattételi felhívás összeállításáról a Közbeszerző Konzorcium (tagjai: dr. Borbás Zoltán ügyvéd, és Apex-MM Kft.) bevonásával, akivel az eljárás során folyamatos kapcsolatot tart;
   3. kijelöli, illetve felkéri a bírálóbizottsági tagokat,
   4. az ajánlattétel során válaszol az ajánlattevői szakmai jellegű kérdésekre,
   5. aláírja a nyertes ajánlattevővel a szerződést,
   6. ellátja az egyéb, a jelen szabályzatban meghatározott feladatokat.

# 3. A közbeszerzési eljárás előkészítése

1. A közbeszerzési eljárás előkészítését az Intézményvezető, illetve az általa kijelölt ügyintéző végzi.

Ehhez kapcsolódóan megállapítja a beszerzés becsült értékét a Kbt. 16.§-a és 28. §-a figyelembevételével.

# 4. A közbeszerzési eljárás megindítása

1. A közbeszerzési eljárást megindítani csak akkor lehet, ha a beszerzés fedezete rendelkezésre áll, illetve a finanszírozásáról a döntéshozatalra jogosult szervezet vagy személy döntött.

# 5. A Bírálóbizottság működése, feladatai

1. Az ajánlatok elbírálására és az eljárás lefolytatása során egyéb eljárási döntések meghozatalára legalább 3 tagból álló Bírálóbizottságot kell létrehozni. Az Ajánlatkérő nevében az eljárást lezáró döntést meghozó személy nem lehet a Bírálóbizottság tagja. Az Intézmény munkatársa(i), továbbá a Bírálóbizottságba a fenntartó, illetve annak munkaszervezete részéről delegált tagok együttesen kell, hogy rendelkezzenek a beszerzés tárgya szerinti, továbbá a jogi, beszerzési szakértelemmel. A Bírálóbizottság tagjainak kötelezettsége a titoktartás, a meghatározott határidőkben a személyes rendelkezésre állás, az üléseken a személyes részvétel és az eljárással kapcsolatos dokumentációk ismerete.
2. A Bírálóbizottság döntéseit ülés(ei)n hozza. A Bírálóbizottság határozatképes, ha tagjainak többsége jelen van. A döntéseket egyszerű szótöbbséggel hozzák meg.
3. A Bírálóbizottság értékeli a benyújtott ajánlatokat, és írásbeli döntési javaslatot készít az eljárást lezáró döntést meghozó személy (az Intézményvezető) részére.

# 6. Egyéb rendelkezések

1. Amennyiben az ajánlatokban megjelölt ellenszolgáltatás meghaladja a közbeszerzéshez rendelt pénzügyi fedezetet, az Intézményvezető köteles a Bírálóbizottság szakvéleményével együtt előterjesztést tenni a fenntartó felé a szükséges pénzügyi fedezet biztosítása, vagy az eljárás eredménytelenné minősítése kérdésében.
2. Az Intézményvezető az eredményes közbeszerzési eljárás alapján a szerződést a nyertes szervezettel, a nyertes visszalépése esetén - amennyiben az ajánlatok elbírálásáról szóló döntésében megjelölte - az ajánlatok értékelése során a következő legkedvezőbb ajánlatot tevőnek minősített szervezettel kötheti meg a közbeszerzési eljárásban közölt végleges feltételek, a szerződéstervezet és az ajánlat tartalmának megfelelően.
3. Jelen felelősségi rend 2023. február….. napján lép hatályba.

Varga Mónika

Intézményvezető

Jelen eseti felelősségi rendet a Pécsi Többcélú Agglomerációs Társulás Társulási Tanácsa ..……számú határozatával jóváhagyta.